দুয়ারে রেশনে নিম্নমানের চাল দেওয়ার অভিযোগ! বিক্ষোভ স্থানীয়দের

ওয়েব ডেস্ক : রাজ্যে চলছে দুয়ারে রেশন (Ration) দেওয়ার কাজ। এলাকায় এলাকায় গিয়ে রেশন দেওয়া হচ্ছে সাধারণ মানুষদের। তবে এবার সেই রেশনের মান নিয়েই প্রশ্ন তুললেন সাধারণ মানুষ। অনেকে অভিযোগ করেছেন, তাঁদেরকে নিম্নমানের চাল দেওয়া হচ্ছে। আর তা নিয়েই বিক্ষোভে ফেটে পড়লেন সাধারণ মানুষ। রেশন সামগ্রী আটকে রেখে বিক্ষোভ দেখালেন তাঁরা।

জানা গিয়েছে, মঙ্গলবার এই ধরণের একটি ঘটনা ঘটেছে নদিয়ার (Nadia) কালিগঞ্জের বড় কুলবেড়িয়ার মাঠপাড়াতে। স্থানীয় সূত্রে জানা গিয়েছে, এদিন ওই এলাকায় রেশন সামগ্রী বিতরণ করতে গিয়েছিলেন স্থানীয় রেশন ডিলার উত্তম দাস। কিন্তু উপভোক্তাদের নিম্নমানের চাল দেওয়া অভিযোগ ওঠে। অভিযোগ, তার পরেই রেশনের চাল আটকে রেখে বিক্ষোভ দেখান স্থানীয়রা।

আরও খবর : যত কাণ্ড SIR ঘিরে! ভোটার তালিকায় দু’বার নাম বিজেপি সদস্যের

স্থানীয়দের অভিযোগ, রেশনের (Ration) চাল নিতে গিয়ে তাঁরা দেখেন চালে পোকা রয়েছে। পাশাপাশি সেগুলি ছিল খুব নিম্নমানের। যা খাওয়ার একদম অযোগ্য। এরই প্রতিবাদে রেশন ডিলার ও রেশন সামগ্রী আটকে রেখে বিক্ষোভ দেখান স্থানীয়রা। রেশনের চাল খারাপের বিষয়টি স্বীকার করে নিয়েছেন ওই রেশন ডিলারও

এর পরেই খবর পেয়ে ঘটনাস্থলে যান খাদ্য সরবরাহ দফতরের আধিকারিকরা। তাদের সামনেই বিক্ষোভ দেখাতে থাকেন স্থানীয়রা। তারা বিক্ষোভকারীদের সঙ্গে কথা বলে রেশন সামগ্রী বিতরণ বন্ধ রেখে ভালো চাল দেওয়ার প্রতিশ্রুতি দেন বলে খবর। এরপরই পরিস্থিতি স্বাভাবিক হয় বলে জানা গিয়েছে। তবে এই প্রথম নয়, এর আগেও রেশনের সামগ্রী নিয়েও প্রশ্ন উঠেছিল।